CELEX: 32022R0613
Language: hu
Date: 2022-04-12 00:00:00
Title: Az Európai Parlament és a Tanács (EU) 2022/613 rendelete (2022. április 12.) az 1303/2013/EU és a 223/2014/EU rendeletnek a REACT-EU forrásokból származó előfinanszírozás növelése és egy egységköltség megállapítása tekintetében történő módosításáról

2022.4.13.   
               
               
                  HU
               
               
                  Az Európai Unió Hivatalos Lapja
               
               
                  L 115/38
               
            
         AZ EURÓPAI PARLAMENT ÉS A TANÁCS (EU) 2022/613 RENDELETE
         (2022. április 12.)
         az 1303/2013/EU és a 223/2014/EU rendeletnek a REACT-EU forrásokból származó előfinanszírozás növelése és egy egységköltség megállapítása tekintetében történő módosításáról
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 175. cikke harmadik bekezdésére és 177. cikkére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         az Európai Gazdasági és Szociális Bizottsággal folytatott konzultációt követően,
         a Régiók Bizottságával folytatott konzultációt követően,
         rendes jogalkotási eljárás keretében (1),
         mivel:
         
                     (1)
                  
                  
                     Az Orosz Föderáció által a közelmúltban Ukrajna ellen elkövetett katonai agresszió és a folyamatban lévő fegyveres konfliktus alapvetően megváltoztatta a biztonsági helyzetet Európában. Az említett katonai agresszió következtében az Unió – és különösen annak keleti régiói – jelentős embertömeg beáramlásával szembesülnek. Ez további kihívást jelent az állami költségvetések számára egy olyan időszakban, amikor a tagállamok gazdaságai még nem lábaltak ki a Covid19-világjárvány hatásaiból, és alááshatja a zöld, digitális és reziliens gazdasági helyreállítás előkészítését.
                  
               
                     (2)
                  
                  
                     A tagállamok az Európai Regionális Fejlesztési Alapból (a továbbiakban: ERFA), az Európai Szociális Alapból (a továbbiakban: ESZA) és a leginkább rászoruló személyeket támogató európai segítségnyújtási alapból (a továbbiakban: FEAD) – többek között a kohéziós célú és az európai területeknek nyújtott helyreállítási támogatásként (a továbbiakban: REACT-EU) rendelkezésre bocsátott kiegészítő erőforrásokból – kapott támogatással már képesek arra, hogy a migrációs kihívások kezelését célzó beruházások széles körét finanszírozzák az operatív programjaik keretében, azért, hogy támogatást nyújtsanak a Covid19-világjárvánnyal és annak társadalmi következményeivel összefüggésben a válságelhárítás előmozdítására, valamint a zöld, digitális és reziliensgazdasági helyreállítás előkészítésére.
                  
               
                     (3)
                  
                  
                     Ezen túlmenően az (EU) 2022/562 európai parlamenti és tanácsi rendelet (2) az 1303/2013/EU (3) és a 223/2014/EU (4) európai parlamenti és tanácsi rendeletet érintő számos célzott módosítást hajtott végre annak érdekében, hogy megkönnyítse a tagállamok számára a 2014–2020-as időszakra vonatkozó többéves pénzügyi keret szerinti, fennmaradó ERFA-, ESZA- és FEAD-előirányzataik, valamint a REACT-EU források felhasználását a migrációs kihívások lehető leghatékonyabb és leggyorsabb kezelése érdekében.
                  
               
                     (4)
                  
                  
                     Az (EU) 2022/562 rendelet által kínált rugalmasság ellenére a tagállamok továbbra is az állami költségvetésekre nehezedő jelentős nyomással néznek szembe az Ukrajnából menekülő személyek igen nagy számban történő érkezéséből eredő kihívások miatt. Az említett nyomás alááshatja a tagállamok azon képességét, hogy elmozduljanak a Covid19-világjárványból történő reziliens gazdasági helyreállítás felé. A tagállamoknak a migrációs kihívások kezelésében történő segítése érdekében az ERFA-ból, az ESZA-ból és a FEAD-ból nyújtott támogatást ezért gyorsan mozgósítani kell a REACT-EU forrásokból folyósított kezdeti előfinanszírozás arányának növelésével valamennyi tagállam számára. Ugyanakkor néhány tagállam Ukrajnából jelentős számú személy érkezésével szembesül, ami azonnali támogatás nyújtását teszi szükségessé. Az említett tagállamoknak ennek megfelelően – az azonnali költségvetési költségek ellenúlyozása és a gazdaságaik helyreállításának előkészítésére irányuló erőfeszítéseik támogatása érdekében – a kezdeti előfinanszírozás mértékének jelentősen nagyobb növeléséből kell részesülniük.
                  
               
                     (5)
                  
                  
                     Az említett kiegészítő előfinanszírozás felhasználásának nyomon követése érdekében a kiegészítő előfinanszírozásban részesülő ERFA- és ESZA-programok végrehajtásáról szóló zárójelentéseknek információt kell tartalmazniuk az Oroszországi Föderáció által elkövetett katonai agresszió eredményezte migrációs kihívások kezelésére kapott kiegészítő összegek felhasználásáról és arról, hogy az említett kiegészítő összegek hogyan járultak hozzá a gazdaság helyreállításához.
                  
               
                     (6)
                  
                  
                     Az Orosz Föderáció által elkövetett katonai agresszió eredményezte migrációs kihívások kezelésével összefüggésben az európai strukturális és beruházási alapok felhasználásának egyszerűsítése, valamint a kedvezményezettekre és a tagállami közigazgatásokra háruló adminisztratív terhek csökkentése érdekében egy egységköltséget kell megállapítani. Az egységköltségnek valamennyi tagállamban elő kell segítenie az (EU) 2022/382 tanácsi végrehajtási határozattal (5) és a 2001/55/EK tanácsi irányelvvel (6) összhangban a nemzeti jog alapján átmeneti védelemben vagy egyéb megfelelő védelemben részesülő személyek alapvető szükségleteinek és támogatásának finanszírozását a személynek az Unióba való érkezésétől számított 13 hetes időszakban. Az (EU) 2022/562 rendelettel összhangban a tagállamok akkor is alkalmazhatják az egységköltséget, amikor élnek az 1303/2013/EU rendelet 98. cikkének (4) bekezdésében biztosított azon lehetőséggel, hogy vagy az ERFA-ból vagy az ESZA-ból finanszírozzák a migrációs kihívásokat kezelő műveleteket a másik alapra alkalmazandó szabályok alapján, ideértve azt is, amikor ez a REACT-EU forrásait érinti. Az egységköltség alkalmazásakor a tagállamoknak biztosítaniuk kell, hogy rendelkeznek az ugyanazon költségek kettős finanszírozásának elkerüléséhez szükséges intézkedésekkel.
                  
               
                     (7)
                  
                  
                     Mivel a rendelet céljait – nevezetesen az Orosz Föderáció által Ukrajna ellen elkövetett katonai agresszió elől menekülő személyek kivételesen nagy számban történő érkezése okozta kihívások kezelésében a tagállamok segítését, valamint a Covid19-világjárványból történő reziliens gazdasági helyreállítás felé való elmozdulásban a tagállamok támogatását – a tagállamok nem tudják kielégítően megvalósítani, az Unió szintjén azonban a javasolt intézkedés terjedelme és hatásai miatt azok jobban megvalósíthatók, az Unió intézkedéseket hozhat a szubszidiaritásnak az Európai Unióról szóló szerződés (EUSZ) 5. cikkében foglalt elvével összhangban. Az arányosságnak az említett cikkben foglalt elvével összhangban ez a rendelet nem lépi túl az e célok eléréséhez szükséges mértéket.
                  
               
                     (8)
                  
                  
                     Az 1303/2013/EU és a 223/2014/EU rendeletet ezért ennek megfelelően módosítani kell.
                  
               
                     (9)
                  
                  
                     Tekintettel arra, hogy sürgősen gyors segítséget kell nyújtani az állami költségvetések számára annak céljából, hogy a tagállamok továbbra is képesek legyenek támogatni a Covid19-világjárványból történő gazdasági helyreállítást, és hogy az operatív programok számára történő kiegészítő kifizetések haladéktalanul lehetővé váljanak, helyénvalónak tekinthető a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében előírt, nyolchetes időszak alóli kivétellel élni.
                  
               
                     (10)
                  
                  
                     Tekintettel arra, hogy gyors segítséget kell nyújtani az állami költségvetések számára annak céljából, hogy a tagállamok továbbra is képesek legyenek a gazdaságot helyreállító folyamat fenntartására, és hogy az operatív programok számára történő kiegészítő kifizetések haladéktalanul lehetővé váljanak, e rendeletnek sürgősen, az Európai Unió Hivatalos Lapjában való kihirdetését követő napon hatályba kell lépnie,
                  
               ELFOGADTA EZT A RENDELETET:
         
            1. cikk
            Az 1303/2013/EU rendelet módosítása
            Az 1303/2013/EU rendelet a következőképpen módosul:
            
                        1.
                     
                     
                        A szöveg a következő cikkel egészül ki:
                        
                           „68c. cikk
                           Az Orosz Föderáció által elkövetett katonai agresszió eredményezte migrációs kihívások kezelését célzó műveletekre vonatkozó egységköltség
                           Az Orosz Föderáció által elkövetett katonai agresszió eredményezte migrációs kihívások kezelését célzó műveletek végrehajtása érdekében a tagállamok a kifizetési kérelmekben bejelentett kiadásokba belefoglalhatnak egy olyan egységköltséget, amely az (EU) 2022/382 tanácsi végrehajtási határozattal (*1) és a 2001/55/EK tanácsi irányelvvel (*2) összhangban a nemzeti jog alapján átmeneti védelemben vagy egyéb megfelelő védelemben részesülő személyek alapvető szükségleteihez és támogatásához kapcsolódik. Az említett egységköltség összege heti 40 EUR minden olyan teljes hét vagy részleges hét után, amelyen a személy az érintett tagállamban tartózkodik. Az egységköltség a személy Unióba való érkezésének időpontjától kezdődően legfeljebb összesen 13 hétig alkalmazható.
                           Az említett alapon kiszámított összegeket a kedvezményezetteknek fizetett közpénzekből nyújtott támogatásnak és e rendelet alkalmazásában támogatható kiadásnak kell tekinteni.
                        
                        
                           (*1)  A Tanács (EU) 2022/382 végrehajtási határozata (2022. március 4.) a lakóhelyüket elhagyni kényszerült személyek Ukrajnából való tömeges beáramlása tényének a 2001/55/EK irányelv 5. cikke értelmében történő megállapításáról és átmeneti védelem bevezetéséről (HL L 71., 2022.3.4., 1. o.)."
                        
                        
                           (*2)  A Tanács 2001/55/EK irányelve (2001. július 20.) a lakóhelyüket elhagyni kényszerült személyek tömeges beáramlása esetén nyújtandó átmeneti védelem minimumkövetelményeiről, valamint a tagállamok e személyek befogadása és a befogadás következményeinek viselése tekintetében tett erőfeszítései közötti egyensúly előmozdítására irányuló intézkedésekről (HL L 212., 2001.8.7., 12. o.).”"
                        
                     
                  
                        2.
                     
                     
                        A 92b. cikk (7) bekezdésének szövege a következőképpen módosul:
                        
                                    a)
                                 
                                 
                                    a szöveg az első albekezdés után a következő albekezdésekkel egészül ki:
                                    „Az első albekezdésben meghatározott kezdeti előfinanszírozáson felül a Bizottság 2022-ben a 2021-es évre programokra elkülönített REACT-EU források 4 %-át fizeti ki kiegészítő kezdeti előfinanszírozásként. Azon tagállamok programjai esetében, amelyekben 2022. február 24. és 2022. március 23. között az Ukrajnából érkező személyek aránya meghaladta nemzeti népességük 1 %-át, az említett százalékos arányt 34 %-ra kell növelni.
                                    Az 50. cikk (1) bekezdésében és a 111. cikkben előírt záró végrehajtási jelentés benyújtásakor a tagállamok jelentést tesznek az e bekezdés második albekezdésében biztosított kiegészítő kezdeti előfinanszírozásnak az Orosz Föderáció által elkövetett katonai agresszió eredményezte migrációs kihívások kezelésére történő felhasználásáról, valamint az említett kiegészítő kezdeti előfinanszírozásnak a gazdaság helyreállításához való hozzájárulásáról.”;
                                 
                              
                                    b)
                                 
                                 
                                    a harmadik albekezdés helyébe a következő szöveg lép:
                                    „Amennyiben az operatív programot jóváhagyó bizottsági határozatot vagy az operatív program 2021-re REACT-EU forrásokat megállapító módosítását 2021. december 31. után fogadták el és a kapcsolódó előfinanszírozást nem fizették ki, az e bekezdés első és második albekezdésében említett kezdeti előfinanszírozás összegét 2022-ben kell kifizetni.
                                    Az e bekezdés első és második albekezdésében említett kezdeti előfinanszírozásként kifizetett összeg legkésőbb az operatív program zárásakor teljes egészében kivezetésre kerül a Bizottság számláiból.”
                                 
                              
                  
                        3.
                     
                     
                        A 131. cikk (2) bekezdésének helyébe a következő szöveg lép:
                        
                           „(2)   A kifizetési kérelemben foglalt elszámolható kiadásokat kiegyenlített számlákkal vagy azonos bizonyító erejű számviteli bizonylatokkal kell alátámasztani, kivéve az e rendelet 67. cikke (1) bekezdése első albekezdésének b)–e) pontjában, 68., 68a., 68b. és 68c. cikkében, 69. cikkének (1) bekezdésében és 109. cikkében, valamint az ESZA-rendelet 14. cikkében említett támogatási formák esetében. Az említett támogatási formák esetében a kifizetési kérelemben az alkalmazandó alap szerint kiszámított költségeket kell feltüntetni.”
                        
                     
                  
         
            2. cikk
            A 223/2014/EU rendelet módosítása
            A 223/2014/EU rendelet 6a. cikkének (4) bekezdése a következőképpen módosul:
            
                        1.
                     
                     
                        A szöveg az első albekezdés után a következő albekezdéssel egészül ki:
                        „Az első albekezdésben meghatározott kezdeti előfinanszírozáson felül a Bizottság 2022-ben a programokhoz a 2021-es évre elkülönített REACT-EU források 4 %-át fizeti ki kiegészítő kezdeti előfinanszírozásként. Azon tagállamok programjai esetében, amelyekben 2022. február 24. és 2022. március 23. között az Ukrajnából érkező személyek aránya meghaladta nemzeti népességük 1 %-át, az említett százalékos arányt 34 %-ra kell növelni.”
                     
                  
                        2.
                     
                     
                        A második albekezdés helyébe a következő szöveg lép:
                        „Az első és a második albekezdésben említett kezdeti előfinanszírozásként kifizetett összeg legkésőbb az operatív program zárásakor teljes egészében kivezetésre kerül a Bizottság számláiból.”
                     
                  
         
            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2022. április 12-én.
            
               
                  az Európai Parlament részéről
               
               
                  az elnök
               
               R. METSOLA
            
            
               
                  a Tanács részéről
               
               
                  az elnök
               
               C. BEAUNE
            
         
         
            (1)  Az Európai Parlament 2022. április 7-i álláspontja (a Hivatalos Lapban még nem tették közé) és a Tanács 2022. április 12-i határozata.
         
            (2)  Az Európai Parlament és a Tanács (EU) 2022/562 rendelete (2022. április 6.) az 1303/2013/EU és a 223/2014/EU rendeletnek az Európában lévő menekültekre irányuló kohéziós fellépés (CARE) tekintetében történő módosításáról (HL L 109., 2022.4.8., 1. o.).
         
            (3)  Az Európai Parlament és a Tanács 1303/2013/EU rendelete (2013. december 17.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről (HL L 347., 2013.12.20., 320. o.).
         
            (4)  Az Európai Parlament és a Tanács 223/2014/EU rendelete (2014. március 11.) a leginkább rászoruló személyeket támogató európai segítségnyújtási alapról (HL L 72., 2014.3.12., 1. o.).
         
            (5)  A Tanács (EU) 2022/382 végrehajtási határozata (2022. március 4.) a lakóhelyüket elhagyni kényszerült személyek Ukrajnából való tömeges beáramlása tényének a 2001/55/EK irányelv 5. cikke értelmében történő megállapításáról és átmeneti védelem bevezetéséről (HL L 71., 2022.3.4., 1. o.).
         
            (6)  A Tanács 2001/55/EK irányelve (2001. július 20.) a lakóhelyüket elhagyni kényszerült személyek tömeges beáramlása esetén nyújtandó átmeneti védelem minimumkövetelményeiről, valamint a tagállamok e személyek befogadása és a befogadás következményeinek viselése tekintetében tett erőfeszítései közötti egyensúly előmozdítására irányuló intézkedésekről (HL L 212., 2001.8.7., 12. o.).